ব্লিঙ্ক ইট কর্মীদের বিক্ষোভে অচল পরিষেবা, ম্যানেজারের আচরণে ক্ষোভ ডেলিভারি বয়দের

বর্ধমান: বর্ধমানের (Bardhaman) ব্লিঙ্ক ইট (Blinkit) স্টোরের সামনে টানা চারদিন ধরে চলছে ডেলিভারি কর্মীদের বিক্ষোভ। কর্মীদের অভিযোগ, স্টোর ম্যানেজারের দুর্ব্যবহার এবং বহুদিনের দাবি পূরণ না হওয়ায় তারা কাজ বন্ধ রাখতে বাধ্য হয়েছেন। আন্দোলনের জেরে আপাতত ব্লিঙ্ক ইট অ্যাপের মাধ্যমে বর্ধমান এলাকায় কোনও পরিষেবা পাওয়া যাচ্ছে না বলে জানিয়েছেন ডেলিভারি কর্মীরা।

ডেলিভারি বয়দের অভিযোগ, ঝড়-বৃষ্টি-শীত উপেক্ষা করে সাধারণ মানুষের দরজায় প্রতিদিন পণ্য পৌঁছে দেওয়ার পরও তাদের ন্যায্য দাবি কোম্পানি গুরুত্ব দিচ্ছে না। গাড়ির বাড়তি তেলের খরচ, দুর্ঘটনা জনিত বীমা দাবি, এবং পারিশ্রমিক বাড়ানোর মতো বেশ কয়েকটি বিষয় তারা গত কয়েক মাস ধরে জানিয়ে আসছিলেন।

আরও পড়ুন: নদিয়ার হাসখালিতে বড়সড় অভিযান, ১০ বাংলাদেশি অনুপ্রবেশকারী ও ২ ভারতীয় দালাল গ্রেফতার

কিন্তু সেই দাবি জানানোর জেরে ১৭ জন ডেলিভারি বয়ের আইডি লক করে দেয় কোম্পানি—এমন অভিযোগ উঠতেই ক্ষোভ আরও বেড়ে যায়। কর্মীদের আশঙ্কা, ভবিষ্যতে কোনও সমস্যার কথা বললেই চাকরি খোয়াতে হতে পারে। তাই ভয় না পেয়ে একযোগে আন্দোলনে নেমেছেন সকল ডেলিভারি বয়রা।

অন্যদিকে পরিস্থিতির গুরুত্ব বুঝে আন্দোলনরত যুবকদের পাশে দাঁড়াতে ব্লিংকিট স্টোরে পৌঁছন পূর্ব বর্ধমান জেলা তৃণমূল যুব কংগ্রেসের সভাপতি রাসবিহারী হালদার। তিনি ডেলিভারি বয়দের কাছ থেকে সমস্যার কথা শোনার পর আশ্বাস দেন যে বিষয়টি তিনি সংশ্লিষ্ট দফতরের সঙ্গে কথা বলবেন।

অবিরাম বিক্ষোভের ফলে ব্লিঙ্ক ইটের পরিষেবা যেমন ব্যাহত হয়েছে, তেমনই ন্যায্য দাবির পক্ষে অটল থেকে আন্দোলন চালিয়ে যাচ্ছেন ডেলিভারি কর্মীরা।